**Víctor Said Armesto**, nado en Pontevedra o 13 de agosto de 1871 e finado en Madrid o 17 de xullo de 1914, foi un escritor e o primeiro catedrático de Lingua e Literatura galaico-portuguesa.

Traxectoria
-----------

Era fillo do pedagogo krausista Federico Saiz Sánchez, catedrático no Instituto de Pontevedra, e de Amalia Armesto Aldao. Criouse cos seus avós maternos, Constantino Armesto (tío de Indalecio Armesto) e Carmen Aldao Sarmiento, na casa familiar da praza da Ferrería. Porén, tamén pasou tempo no pazo do Casal en Bueu. De neno fundou con Xerardo Álvarez Limeses a sociedade literaria "Los Amigos del Progreso", e con 15 anos dirixiu a publicación *La Guindilla*. Colaborou noutras publicacións locais facendo crónica social e crítica literaria. Formouse na biblioteca de Jesús Muruais, e o seu tío Indalecio influiría na súa ideoloxía republicana. En 1891 formou parte do Centro Republicano de Pontevedra. En 1892 impartiu conferencias no Recreo de Artesanos de Pontevedra e na inauguración do Centro Republicano de Compostela.

Comezou estudos de Dereito e Filosofía na Universidade de Santiago de Compostela. Alí foi membro da tuna, coa que viaxou a París. En 1896 participou na festa de homenaxe ao Batallón Literario. Continuou a carreira de Filosofía e Letras en Madrid, da que se licenciou en 1898. Alí pertenceu á loxa masónica Comuneros de Castilla, da que tamén era membro a súa nai. Na capital española asistiu a numerosas representacións teatrais e conferencias.

Pertenceu ao coro que fundou o folclorista Casto Sampedro Folgar, con quen preparou o *Cancionero Musical de Galicia* en 1910 para o concurso convocado pola Academia de Belas Artes. En 1905 ambos foran comisionados por Pontevedra para a creación da Real Academia Galega, malia non poder ser elixido membro numerario ao exercer como docente lonxe de Galicia. En 1907 entrou en Solidaridad Gallega. Colaborou en prensa local, estatal e americana, como *El Heraldo*, *El País*, *La Nación*, *Blanco y Negro*, *La Justicia*, *La Ilustración Española y Americana* ou *Galicia Literaria*.

Malia aprobar oposicións para a cátedra de Figueres, mudou pola de Reus, e posteriormente trasladouse a León. En 1911 regresou como docente ó instituto de Pontevedra. Doutorouse ese mesmo ano coa tese *Notas para el estudio de la materia de Bretaña en la poesía lírica gallega de los siglos XIII y XIV*. En 1914 aprobou a oposición á cátedra de Lingua e Literatura Galegas, creada na Universidade Central de Madrid. Porén, faleceu pouco despois, polo que non puido tomar posesión.

Recolleu numerosos romances populares e traballou no mito de Don Juan Tenorio, no Mio Cid, na Materia de Bretaña da literatura galega medieval, e na obra de Tirso de Molina.

A súa biblioteca, en parte herdada do seu tío avó Indalecio, consérvase no Museo Provincial de Pontevedra. Unha rúa leva o seu nome en Pontevedra, entre o barrio de San Roque e As Corvaceiras, na Moureira.

Vida persoal
------------

En 1902 casou con Amadora Santoro (de Cuñas, Cenlle, e residente en Ribadavia), coa que tivo sete fillos: Soledad, Carmen, Jorge, Benigna (finada en 1909), María Eugenia, Rosario e Margarita Said Santoro.

Obra
----

O grupo Aires da Terra. Sentado á esquerda, Víctor Said Armesto.
F. Tettamancy Gastón (1917): *Víctor Said Armesto*.
### Creación

* *Estrofas* (1884)
* *Amor y celos* (1887)
* *Retoños al minuto* (entremés, 1891)
* *La flor del agua*, zarzuela musicada por Conrado del Campo

### Ensaio

* *Análisis y ensayos* (1897); inclúe:
	+ *Un libro modernista*; ensaio sobre o libro de Valle-Inclán *Féminas*
* *La leyenda de Don Juan* (1908)
* *Las Mocedades del Cid*
* *Poesía popular gallega*
* *Colección de romances en lengua gallega*
* *Notas para un diccionario etimológico gallego*
* *Cancionero musical de Galicia* (1910, con Casto Sampedro Folgar; premio da Academia de Belas Artes en 1911); Inclúe 88 romances, descrición de bailes e instrumentos, e 473 melodías
* *Orígenes poéticos de El Burlador de Sevilla*
* *El Convidado de piedra*
* *Tristán y la literatura mística*

Notas
-----

1. ↑  Couceiro Freijomil, A. (1951-54). *Diccionario bio-bibliográfico de escritores* (en castelán) **III**. Bibliófilos Gallegos. p. 273.
2. ↑  Díaz Plaja, F. (1993). *Vida y obra de Víctor Said Armesto*. Fundación Barrié de la Maza. ISBN 84-87819-64-8.
3. ↑  Lavaud-Fage, E. (1972). "Esbozo de la figura de Víctor Said Armesto a través de su biblioteca". *El Museo de Pontevedra* (26): 40–45.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Víctor Said Armesto Modificar a ligazón no Wikidata*** |

### Bibliografía

* "Said Armesto, Victor". *Gran Enciclopedia Galega* (DVD). El Progreso. 2005. ISBN 84-87804-88-8.
* *Víctor Said Armesto. A lección dun cidadán libre*. A Coruña: Fundación Barrié. 2014. ISBN 978-84-9752-116-1.
* *Víctor Said Armesto e o seu tempo. Perspectivas críticas*. A Coruña: Fundación Barrié / Museo do Pobo Galego / Deputación de Pontevedra. 2015. ISBN 978-84-9752-135-2.
* Tettamancy, F. (1917): *Víctor Said Armesto* (*Traballo leído na noite do 3 de agosto de 1917, con motivo do homenaxe consagrado pol-a "Irmandade da Fala" na Cruña para honral-a memoria de tan ilustre escritor.*). Imprenta Obreira, A Cruña.
* Villanueva, C. (2014). *Víctor Said Armesto. Una vida de romance*. Santiago de Compostela: Consorcio de Santiago. ISBN 978-84-16183-10-4.

### Outros artigos

* Museo Provincial de Pontevedra
* A Cova Céltica

### Ligazóns externas

* "Víctor Said Armesto". *Álbum de Galicia* do Consello da Cultura Galega.
* "Abrir a caixa Said Armesto. Un amplo programa quere tirar á luz a figura deste pouco coñecido polígrafo" CCG, 14/10/2014.

|  |  |
| --- | --- |
| Control de autoridades | 
* Wd: Q12402490
* WorldCat
* VIAF: 13115201
* BAV: ADV12598500
* BIBSYS: 1045642
* BNE: XX1104488
* BNF: 130908626
* CiNii: DA08867001
* Dialnet: 2110377
* FAST: 315330
* Galiciana: 31302
* GND: 11931360X
* ISNI: 0000000115603785
* LCCN: nr93001118
* NKC: jo2018987669
* NTA: 071073442
* OL: OL4479563A
* PTBNP: 1770770
* SUDOC: 053300025

 |